runetrust/blame-folketinget-dk huggingface dataset:
Bjarne Laustsen (S), 2011-05-27:
Det synes vi i oppositionen er direkte tåbeligt, for for det første er der rigtig mange unge mennesker, der er påbegyndt adgangskurset til optagelsen på uddannelsen, og for det andet har vi også rigtig mange, der er blevet ramt af ledighed, bl.a. på eksempelvis Lindø og MAN Diesel i Frederikshavn, og de vil jo gerne uddanne sig i en periode, hvor de har svært ved at finde noget arbejde.
Tina Nedergaard (V), 2015-04-14:
Og der kan jeg sige, at folketingsgruppen, som jeg også udtrykte det i den tale, jeg læste op, jo ikke er totalt imod og fuldstændig afvisende over for andre partiers eller eventuelt vores eget partis ret til at træffe beslutninger om, præcis hvordan man ønsker at opstille sine kandidater.
Svend Auken (S), 2001-05-08:
Regeringen ser generelt meget positivt på den nye grønbog, idet Kommissionens anbefalinger på mangfoldige områder ligger snublende nær op ad den politik, som regeringen og det store flertal i Danmark har ført i mange år. En aktiv anvendelse af energibesparelse som middel til at øge forsyningssikkerheden er ét af de virkemidler, som regeringen prioriterer højt, og som med rette har fået en fremtrædende plads i Kommissionens grønbog.
Trine Bramsen (S), 2023-05-12:
Det er jo fordelen ved tidligere at have haft ministeransvaret for området, for jeg har også mødtes med den britiske ligestillingsminister og talt om deres model og ikke mindst den vigtige forskning, der ligger på området fra Storbritannien; det er jo her, der er en forsker, der har gennemgået mange hundrede partnerdrab over de seneste år og lavet den her model med de syv trin.
Peter Kofod (DF), 2023-04-11:
Fra Dansk Folkepartis side kan vi selvfølgelig støtte dem alle, men vi regner selvfølgelig også med og håber på, når vi på et eller andet tidspunkt ser det her udmøntet og vi har en eller anden viden om, hvordan det så er gået, hvilken effekt det har, at justitsministeren indbyder til forhandlinger eller i hvert fald til en eller anden form for drøftelse af, hvordan det er gået, og om der er mere, vi umiddelbart kan gøre i den her kreds af partier for at sørge for, at vi kan gå endnu dybere, hvis der skal mere til.
Mai Henriksen (KF), 2011-12-19:
Så vil jeg gerne spørge Socialdemokraterne og hr. Lennart Damsbo-Andersen, om det ikke også er rigtigt, at der eksempelvis findes flere selvstændige, som også lever under en fattigdomsgrænse, som ordføreren omtaler, altså at der også findes selvstændige, som tjener så lidt, at der ikke er det overskud, der betyder, at de kan købe julegaver, og at de kan holde jul med deres familie, hvilket ordføreren går så meget op i.
Jan Trøjborg (S), 2000-05-15:
Der vil altså blive tale om en mere selektiv politik, hvor successer eller svigt kan lede til større omfordeling af midlerne mellem landene. En konsekvent gennemførelse af partnerskabet vil også indebære, at vi fra dansk side må være indstillet på at tilpasse os partnernes nationale processer. Vi må være rede til at give tingene den tid, der er nødvendig for at udvikle ejerskab og kapacitet til at gennemføre de aftalte aktiviteter.
Christian H. Hansen (DF), 2000-02-11:
Der er således tale om, at der fremtidig kun vil være en myndighed, der administrerer ind- og udbetalinger af feriegodtgørelser, bistået af ATP, hvilket naturligvis må betragtes som en forenkling, men på ingen måde en garanti for en billigere og bedre administration. Dansk Folkeparti har så også den holdning til ferieloven, at feriegodtgørelsen udbetales til lønmodtagerne på en særlig personlig konto, samtidig med normal lønudbetaling, og vi havde gerne set, at en sådan ordning også var kommet med ind, men det vil vi følge lidt nærmere under udvalgsarbejdet.
Morten Messerschmidt (DF), 2020-01-29:
For jeg tror ikke, det er så enkelt, og derfor ville det måske være godt at have en drøftelse i en bredere kreds, hvor udenrigsministeren ikke bare siger, at man er på sagen, men også giver os lidt mere forvisning om, hvad det så er for en sag, man er på.
Lotte Rod (RV), 2023-04-25:
Vi står på skuldrene af en lang skoletradition, hvor kundskaber og kritisk tænkning ligesom har været vævet ind i hinanden, og derfor betyder det også noget for mig, og det ville være rigtig fint, at når vi laver den nye skala, især hvis vi laver den her lette model, laver vi også en 12+, sådan at der stadig er den samme mulighed som med 13-skalaen for ligesom at stræbe efter den usædvanlig selvstændige og udmærkede præstation.
Jann Sjursen (KRF), 1998-06-19:
Hr. Arne Melchior og Centrum-Demokraterne kan så være uenig i, at det er en god idé at arbejde for dét, men det synes vi fra Kristeligt Folkepartis side kan være ganske udmærket, for selv om både justitsministeren og Folketinget selv både i Europaudvalget og Retsudvalget har lagt op til, at vi nationalt fra Folketingets side skal udøve en større og bedre parlamentarisk kontrol med det, der sker - og jeg anerkender fuldt ud det, som justitsministeren sagde - så kan vi altså godt parallelt med dét arbejde for, at man på interparlamentarisk plan søger at forbedre kontrollen med det, der sker inden for Schengensamarbejdet. Så jeg vil bare understrege, at det er altså det nye i forslaget her, som jeg vil håbe at også hr. Arne Melchior vil kunne støtte - ud over de tre første pinde, som jo udtrykker noget, som vi også er enige om.
Camilla Hersom (RV), 2012-03-29:
Det fremhæves også i høringssvaret fra Dansk Selskab for Patientsikkerhed, at forpligtelsen til at indrapportere utilsigtede hændelser på det kommunale område har langt større potentiale med hensyn til forbedring af patientsikkerheden end de regelmæssige tilsyn.
Ole Vagn Christensen (S), 1999-10-14:
Er det, det her dybest set handler om, ikke, at der er en konsekvens ved at ophøre, uanset hvordan ophøret sker, uanset om det er et menneske, der psykisk er kørt ned på en arbejdsplads, som så til sidst siger, at det her kan jeg ikke holde ud; nu står jeg af, og som så får 5 ugers karantæne, hvor det ikke kan bevises, at det var psykisk, eller om det er den situation, som man står her og snakker om, omkring erhvervslivet, hvor man prøver at køre det her over på, at det ligesom er en forringelse af konkurrenceevnen?
Birthe Rønn Hornbech (V), 2008-02-27:
Nu har jeg siddet sammen med hr. Naser Khader i adskillige omgange ovre på mit kontor, og jeg sagde det, jeg sagde, simpelt hen fordi jeg er så forbitret over, at De Radikale opførte sig, som de gjorde, i Europaudvalget forleden dag, at den betingede refleks, nemlig at jeg oprindelig kender hr. Naser Khader som radikal, altså ikke er helt væk.
Kim Andersen (V), 2009-05-13:
Til det sidste vil jeg først sige, at det naturligvis var en politisk og måske også polemisk bemærkning fra min side, men i forhold til det, som har historisk værdi og vel også for journalister og offentligheden en efterforskningsmæssig værdi i forbindelse med et egentligt sagsforløb, så må man jo sige, at det er ligegyldigt, om ministeren går til tandlæge fredag kl. 16 eller mandag kl. 10.
Theresa Scavenius (UFG), 2024-03-19:
Det tredje spørgsmål handler om, hvis jeg stiller nogle ændringsforslag, der kan indhegne problemet eller problematikken, sådan at det kun handler om frontpersonale, og måske netop, som ordføreren siger, sådan at det mere handler om at udtage navne, for det er jo faktisk ikke en del af lovforslaget.
Karsten Hønge (SF), 2024-04-19:
Jeg vil også i den forbindelse sige, at jeg synes, det er uholdbart, at der stadig er uoverensstemmelser vedrørende posten som den såkaldte arktiske ambassadør eller, som det vist hedder i daglig tale, kontorchef for Nordamerika og Grønland – man kan kalde det mange ting.
Kristian Thulesen Dahl (DF), 2003-05-08:
Til fru Pernille Falcon: Fru Pernille Falcon undgår fuldstændig at anerkende, at alle de aftaler, Dansk Folkeparti har indgået herinde i Folketinget, jo har haft som formål - f.eks. når det drejer sig om finanslovaftalerne, når det drejer sig om kommuneaftalen sidste år - at sikre de ældre flere midler.
Jens Rohde (V), 2003-04-25:
Jeg vil selvfølgelig gerne diskutere, hvis nogen har spørgsmål i forhold til privatiseringen af TV 2, og tage debatten, men jeg skal ikke fra min side gøre den debat unødig længere, eftersom der er sagt mangt og meget. Jeg tror ikke, at der er mange, hverken i det her hus eller uden for huset, der er i tvivl om, at Venstre naturligvis er varme tilhængere af en privatisering af TV 2. Vi støtter naturligvis forslagene.
Yildiz Akdogan (S), 2017-02-21:
Når man ser på, hvad de her tiltag har haft af konsekvenser for nogle udsatte, sårbare borgere, viser det sig faktisk, at Danske Handicaporganisationer siger, at f.eks. flere handicappede, som bliver ramt af kontanthjælpsloftet, har svært ved at betale for medicinen.
Per Larsen (KF), 2024-11-21:
Hensigten med lovforslaget er at give ældre borgere øget valgfrihed samt at frisætte det kommunale plejehjemsområde, understøtte, at lokalområdet tager del i forvaltningen af plejehjem, og at skabe et større ledelsesrum ved at frisætte plejehjemmets ledelse og drift.
Rikke Hvilshøj (V), 2005-11-16:
Derfor har jeg for et stykke tid siden netop sat et arbejde i gang for at se, om vi kan indrette de offentlige systemer bedre, så der kan komme en varsling, hvis der stadig væk bliver betalt skat af en person, som ikke har en lovlig arbejdstilladelse, eller hvor det nu er i de offentlige systemer, vi kan opfange det her.
Niels Jørgen Langkilde (KF), 1998-02-17:
Der kom et tilbud om en frivillig ordning, der ikke er blevet gennemført, men i stedet er der nu en bekendtgørelse på vej, der skal pynte på problemet, og jeg ser frem til, at vi får en konstruktiv løsning på det her væsentlige problem, for vi vil i årene fremover få langt mere af denne type affald, så nu gælder det altså om at få sat nogle systemer i kraft, der kommer til at virke.
Villy Søvndal (SF), 1999-03-19:
Er det virkelig historisk rigtigt, er det virkelig Socialdemokratiets opfattelse, at situationen fra starten af 1990'erne, hvor man lavede to plus fire-aftalen om Tysklands fremtid, hvor man lavede aftaler i tillid til, at nu skulle vi opbygge det, der dengang blev kaldt Det Europæiske Hus, frem til situationen i dag med skærpede spændinger, med skærpede modsætninger, er det virkelig historisk korrekt at betegne det som en bevægelse frem imod stigende varmt venskab?
Jens Rohde (V), 2005-02-24:
Der blev afsat 420 mio. kr. til opgradering af kræftbehandlingen i Danmark, og nu er det jo et spørgsmål om, at vi igen sætter os ned, gerne sammen med et bredt flertal i Folketinget, men naturligvis også gerne med Dansk Folkeparti, og ser på, hvordan vi kan finde midlerne, efter at vi har fundet ud af, hvad kræftbehandlingsplanen reelt skal indeholde.
Keld Albrechtsen (EL), 2001-03-21:
Det handler f.eks. om formulering af undtagelser fra offentlighed, og her synes jeg, det er væsentligt at få gennemgået meget præcist, hvornår vi kommer i den situation, hvor det samlede resultat er så dårligt, at det vil være at foretrække, at der ikke bliver vedtaget en ny offentlighedslov.
Sarah Glerup (EL), 2016-04-08:
– der er ingen øvre tidsgrænse for, hvad »kortvarig« vil sige; det at spænde børn og unge med handicap fast med stofseler, hvis man skønner, at de ellers vil komme til skade, har ikke definerede øvre tidsgrænser – det at bruge magt over for børn og unge, hvis man skønner, at de vil gøre skade, ikke på personer, men på ting som IKEA-glas; det at kropsvisitere børn og unge på sikrede anbringelsessteder for f.eks. våben, uden at der foreligger en konkret mistanke; og det, at man må tilbageholde, altså frihedsberøve, anbragte børn og unge tre gange så lang tid, som man må i dag, hvis man f.eks. skønner, at de måske vil stikke af.
Erik Mortensen (S), 2000-01-18:
Og selskabsdannelse har jo været udgangspunktet for hele øvelsen, sådan at man nu er i juridiske enheder, og dermed følger selvfølgelig også en skattemæssig sammenhæng. Indtjening er jo én side af sagen, men kapitalforhold - det, vi her også betegner som engangsværdier i de nye selskaber - er en helt anden.
Ole Vagn Christensen (S), 2000-03-28:
Den diskussion, som vi har været inde på her, var en diskussion, hvor der blev stillet nogle direkte spørgsmål til hr. Christian Mejdahl om, hvad det var for nogle forslag, han havde til det her. Hvad er det for nogle forslag, hr. Christian H. Hansen har til afviklingen af alt det bureaukrati, som han snakker om?
Margrethe Vestager (RV), 2002-01-22:
, da jeg går ud fra, at det er det, korte bemærkninger er til, om hr. Keld Albrechtsen er enig eller uenig i, at den bolignød og de boligproblemer, vi har i Danmark, har et forhold til den måde, som dansk flygtningepolitik er ført på i de sidste år.
Jakob Axel Nielsen (KF), 2008-05-28:
Indledningsvis vil jeg gøre opmærksom på, at starthjælp hører under beskæftigelsesministeren, hvorfor jeg ikke finder anledning til i mit svar at komme nærmere ind på det økonomiske grundlag for familier på starthjælp - som fru Anne Baastrup ved, er jeg ikke længere arbejdsmarkedsordfører.
Eigil Andersen (SF), 2009-04-22:
Men der er tale om to stik modsatrettede hensyn, de kan ikke forenes, og derfor bliver det en værre rodebutik, svarende til at man går hen og køber en lottokupon, og det kan altså påvirke kommunens økonomi med et minus på over 100 mio. kr. For det sjette reklamerer man meget med, at der her er tale om, at vi får et enstrenget beskæftigelsessystem i Danmark.
Lene Garsdal (SF), 2003-01-23:
Der er et langt skridt fra de nuværende regler om reklamering for sundhedsydelser, hvor oplysningerne skal være saglige, nøgterne og fyldestgørende, og så til principperne i markedsføringsloven, hvor de ikke må være urigtige, vildledende eller urimeligt mangelfulde.
Uno Larsson (DF), 2002-04-19:
Intentionen er, at hvis den situation opstår, at en borgmester får et kvalificeret flertal i kommunalbestyrelsen på to tredjedele imod sig - det kunne faktisk godt blot være over 50 pct., da kommunalbestyrelsen jo er sammensat af et ulige antal medlemmer - så skal dette flertal kunne fratage borgmesteren hans funktion og ved et flertal vælge en ny borgmester blandt sine medlemmer.
Poul Nødgaard (DF), 1999-03-16:
Her vil jeg godt spørge fru Ester Larsen, ordfører for det store liberale Venstreparti: Hvilket syn har partiet Venstre på det, der er foregået her i de seneste tre måneder, hvor den ene afslørende artikel efter den anden har bragt nye sager for dagens lys stort set hver eneste dag, man lukker sine øjne op?
Jann Sjursen (KRF), 2000-05-10:
Jeg synes sådan set, det er bedøvende ligegyldigt, hvad Venstre og De Konservative har foreslået i øvrigt. Jeg forholder mig til det beslutningsforslag, vi behandler i dag, som jeg forholder mig til alle de forslag, vi behandler i Folketingssalen.
Vibeke Peschardt (RV), 1999-03-19:
Vi har sidste sommer - som jeg sagde tidligere i en bemærkning til hr. Kaj Ikast - spillet ud med, at totalt fri buskørsel over broen kunne være en god idé, for vi synes faktisk også, at DSB trænger til noget konkurrence, specielt nu, hvor de har fået indrettet sig som en selvstændig, offentlig virksomhed.
Kristian Jensen (V), 2001-05-31:
Det var en udtalelse, som overraskede mig af to grunde: først positivt, fordi det var her, regeringen forpligtede sig til en offensiv IT-indsats, og så overraskede det mig igen, fordi den præcis samme regering på præcis samme dag ødelagde den succesfulde hjemme-pc-ordning.
Morten Østergaard (RV), 2014-04-03:
Skatteministeriet har via Udenrigsministeriet rettet henvendelse til de øvrige EU-lande for at få bekræftet, at disse også tildeler børneydelser i overensstemmelse med forordning nr. 883, herunder at der udbetales ydelser til børn i udlandet.
Joy Mogensen (S), 2021-03-16:
Er det tilfældigt, at selv om de kunstneriske uddannelser set i det store uddannelsesbillede faktisk er relativt små, har de fået lov til at fortsætte som små uddannelser og har langt hen ad vejen undgået de store fusionsbølger og hører endda stadig væk også under Kulturministeriet og ikke Uddannelses- og Forskningsministeriet?
Frank Jensen (S), 2000-02-03:
Det er selvfølgelig bekymrende, men dér, hvor vandene i politik på mange måder skiller, er vel også nok, at når vi taler om styrkelse af retssikkerheden for dem, højrekræfterne ikke kan lide, så er det slaphed, så er det udtryk for blødsødenhed, og det ønsker man ikke at lægge stemmer til.
Kristian Thulesen Dahl (DF), 2004-12-15:
Socialdemokratiets politik, og den har været lagt frem, og der er bemærkninger til lovforslaget og det hele, har nemlig sagt os, hvor vigtigt det var, at selskabsskatteprocenten blev sat ned, hvis vi skulle gøre os forhåbninger om at bevare arbejdspladserne i Danmark.
Tina Nedergaard (V), 2010-02-25:
Det, der er vores formål, er at sikre vejen ind i uddannelsessystemet, og vi mener med ungepakken at have skabt en lang række gode muligheder, forbedrede muligheder, for, at det kan ske; men der er bare ikke noget i denne verden, der er fuldstændig udelukket i al evighed, så vi må jo tage drøftelserne løbende.
Ulla Tørnæs (V), 2003-02-19:
For så vidt angår den øgede uddannelsesaktivitet, kan jeg kun være tilfreds med, at der er flere unge, som er kommet i gang med en uddannelse i den nævnte periode. Uddannelse er en af de vigtigste konkurrenceparametre og en forudsætning for en kvalificeret arbejdsstyrke med tidssvarende kompetencer.
Mette Hjermind Dencker (DF), 2020-06-19:
I Dansk Folkeparti har vi jo før været afvisende, når SF har fremsat det her forslag, og det handler simpelt hen om, at vi ikke mener, der skal være nogen sorte pletter på landkortet, hvor det hedder, at her kan du altså kun få lån på den her måde via statsfinansierede eller statsgaranterede lån.
Mikkel Dencker (DF), 2004-05-12:
Endelig ændres reglerne, så personer, der beskattes under forskerordningen, som netop er kendetegnet ved, at man ikke kan have fradrag i sin indkomst, ikke længere kan fremføre eksempelvis renteudgifter til et tidspunkt, hvor de kan gøre brug af rentefradraget.
Egil Møller (DF), 2001-02-20:
Så vil jeg godt lige spørge hr. Keld Albrechtsen, om han ikke er enig i, at hvis vi tænker os den situation, at der er kapløb og konkurrence om at opføre boliger - det kan for så vidt godt være af kommuner, men også af private aktører, helt ud til det yderste - er der mulighed for, at vi får nogle bedre og billigere boliger til den almindelige dansker.
Karen Jespersen (S), 2001-01-16:
Hvis vi ser på den service, der tilbydes borgerne, så peger de undersøgelser, der er lavet bl.a. i Indenrigsministeriet, sådan set på en tilnærmelse; at man i landdistrikterne og udkantsområderne i dag får en service, som ligger tættere på den, man får i de store og de større byer, end den gjorde for bare nogle år eller 10 år siden.
Svend Aage Jensby (V), 2003-01-15:
Sådan en vurdering skal naturligvis med vægt baseres på en opdateret redegørelse fra Forsvarets Efterretningstjeneste, ligesom jeg ikke er i tvivl om, at hr. Søvndal vil huske, at en sådan vurdering også indgik i den sidste forsvarskommissions arbejde.
Hans Kristian Skibby (DF), 2012-11-27:
For os andre, der futter sådan lidt rundt ude på sidelinjen, var det jo lidt en morsom oplevelse, fordi vi på TV 2 News kunne se, at skatteministeren stod og sagde, at det var en fremragende del af det her lovforslag, L 81, samtidig med at det kom på Ritzau og i medierne, at økonomi- og indenrigsministeren fra De Radikale lige pludselig havde sagt, at nu var det taget af bordet.
Marie Bjerre (V), 2020-05-27:
Vi gentog det endda i vores betænkningsbidrag, og vi havde faktisk en forespørgselsdebat her i salen i februar måned i år, hvor et bredt flertal i Folketinget, inklusiv ministerens eget parti, opfordrede regeringen til at påbegynde forhandlinger inden sommerferien 2020 med henblik på at komme med en langsigtet plan for, hvad der skal ske med biobrændstoffer.
Joachim B. Olsen (LA), 2013-04-19:
Der kan man jo ikke sige, at det var en aftale, som regeringen har lagt frem, det gjorde Venstre jo også selv, endda, så vidt jeg husker, i et forslag, som var endnu dyrere end det, som regeringen lagde frem – måske ikke som regeringen lagde frem, men den blev i hvert fald mindre dyr end det, som Venstre havde forslået.
Per Clausen (EL), 2010-04-08:
Det hænger jo sammen med, at hele diskussionen om brugerbetaling på Erasmus Mundus-uddannelserne var en sag, der opstod tæt på sidste folketingsvalg, hvor Enhedslisten afslørede, at der i årevis var foregået en ulovlig betaling på en række uddannelsesinstitutioner i Danmark.
Bjørn Brandenborg (S), 2023-04-25:
Italien har erklæret undtagelsestilstand, andre lande overvejer at gøre det samme, og derfor er der brug for, at vi også fortsat engagerer os helhjertet i at sørge for at styrke vores ydre grænser og selvfølgelig også diskuterer, hvorvidt der er brug for, at landene har mulighed for at styrke deres egne nationale grænser.
Samira Nawa (RV), 2021-05-20:
Så det skal ikke involvere Folketinget i den tid, som vi er i i dag, men anerkender ordføreren fra Venstre så, at den her beslutning i 1969 om tjenestemandsreformen og den ulige indplacering af kvindedominerede fag i forhold til mandedominerede fag så udsprang af et Folketing og en politisk beslutning?
Ole Sohn (SF), 2007-01-25:
Når fru Marianne Jelved tidligere talte om det uansvarlige i forbindelse med regeringen, er det jo, fordi den opsætter en målsætning, siger 0,5 pct. og går ud og roser sig af, at den styrer efter en bestemt plan, og så gør den det overhovedet ikke alligevel.
Ole Sohn (SF), 2001-01-23:
Jeg vil sige, at jeg er generelt meget positiv overfor, at årsregnskabsloven samles i én lov, og at man nu får årsregnskabspligten for de mindre virksomheder forenklet, og at årsregnskaberne for de større virksomheder underlægges mere tidsvarende krav til dokumentation osv.
Lars Kramer Mikkelsen (S), 2002-03-12:
De reaktioner, vi hører rundtomkring fra den ganske verden, Europarådet, EU-medlemslande, som undrer sig over, hvad der foregår i Danmark, har altså taget fuldstændig fejl, ser galt, kan ikke analysere, og kan ikke analysere som hr. Jens Rohde.
Karina Lorentzen Dehnhardt (SF), 2011-05-02:
På den ene side deler jeg faktisk Dansk Folkepartis indstilling om, at beskyttelsen af titlen som ombudsmand er vigtig, fordi vi skal kunne være sikre på, at der er tale om den rigtige ombudsmand, og at der lagt den energi og omhu i udformningen af afgørelserne, så vi ikke udvander dem, og på den anden side kan jeg også godt forstå Enhedslistens ræsonnement om, at det ikke ser ud til at have givet problemer i andre lande.
Per Clausen (EL), 2010-04-27:
Og hvis hr. Eyvind Vesselbo er i tvivl om, hvad jeg i den forbindelse tænker på, kan jeg henvise til Ingeniøren, som havde en række artikler om, hvordan mangelen på vilje til at planlægge i virkeligheden gør, at vi handler stik imod det, vi hævder er vores politiske mål – og jeg siger vel at mærke »handler stik imod det, vi hævder er vores politiske mål«, for det kan jo godt være, at Venstre, Dansk Folkeparti og Konservative, når det kommer til stykket, er fuldstændig enige i det, der sker, og ikke i det, de siger er deres politiske mål.
Samira Nawa (RV), 2021-04-09:
Det vil sige, at flygtninge og familiesammenførte, der har været i beskæftigelse i Danmark i 2 år, men som er på vej til at få inddraget deres oprindelige opholdsgrundlag, eller som ikke kunne se frem til at få forlænget deres oprindelige opholdsgrundlag, nu kan få det her nye opholdsgrundlag baseret på arbejdsmarkedstilknytning.
Nikolaj Villumsen (EL), 2012-08-20:
Det er jo det politiske valg, som regeringen havde, da de sad og kiggede på, om de skulle vælge Enhedslisten, da de skulle bide til bolle, eller om de skulle vælge Venstre og Konservative og hive dem hjem fra hængekøjen på Copacabanastranden i Rio.
Kris Jensen Skriver (S), 2025-02-04:
Det gør man også i Enhedslisten, men vi ønsker også, at vi rent faktisk får lavet nogle initiativer, og at vi også kan få lavet nogle brede initiativer med flere partier i Folketinget, fordi vi tror på, at det er den måde, hvorpå vi bedst kan få en god dyrevelfærd for vores grise derude.
Peter Skaarup (DF), 2013-10-03:
I den forbindelse kunne jeg godt tænke mig at spørge den radikale ordfører om, hvordan regeringen har tænkt sig at hjælpe de 350.000 ældre borgere, der aldrig har haft kontakt med kommunerne via internet og mailsystemer, og hvordan regeringen i det hele taget har tænkt sig at hjælpe den gruppe, som jo hurtigt kan komme i klemme i de her flotte reformplaner, som regeringen har på det her område.